Daniel Gazda
Ura > Seuraura

Gazda on HC Zlínin kasvatti. Hän oli kaudella 2014–2015 seuran B-nuorten eniten maaleja tehnyt puolustaja kuudella osumallaan Jakub Sirotan kanssa. Kaudella 2015–2016 Gazda oli Zlínin A-nuorten eniten maaleja tehnyt puolustaja kahdeksalla osumallaan, kuten myös kaudella 2016–2017 kymmenellä osumallaan. Pudotuspeleissä hän oli joukkueen paras pistemies tehoilla 2+3=5. Gazda debytoi samalla kaudella myös Extraligassa, jossa hän pelasi seitsemän runkosarja- ja kaksi playout-ottelua ilman tehopisteitä. Gazda teki Extraliga-debyyttinsä 6. tammikuuta 2017 vieraissa Piráti Chomutovia vastaan. Hänet merkittiin Zlínin kolmospuolustajapariin Miroslav Blaťákin viereen. Gazda sai ottelussa jääaikaa 15.29 minuuttia ja hänelle merkittiin teholukema –1. Gazda pelasi kauden aikana miesten pelejä myös kahdeksan ottelun verran lainalla Tšekin kolmanneksi korkeimmalla sarjatasolla 2. česká hokejová ligan SHK Hodonínissa.
Kaudella 2017–2018 Gazda voitti koko Tšekin A-nuorten sarjan puolustajien piste- ja maalipörssin tehoilla 13+18=31, joilla hän oli Zlínin kolmanneksi paras pistemies. Extraligassa Gazda pelasi 14 runkosarjaottelua tehden yhden syöttöpisteen. Hän pelasi myös yhdeksän ottelua lainalla Tšekin toiseksi korkeimmalla sarjatasolla 1. česká hokejová ligan HC Zubr Přerovissa. Maaliskuussa 2018 Gazda teki Zlínin kanssa kaksivuotisen jatkosopimuksen.
Ensimmäisellä täydellä Extraliga-kaudellaan 2018–2019 Gazda pelasi 41 runkosarjaottelua tehopistein 4+6=10 ja kaksi playoff-ottelua ilman tehopisteitä. Hän avasi maalitilinsä liigassa heti kahdella osumalla 2. joulukuuta 2018 vieraissa BK Mladá Boleslavia vastaan, joista toinen jäi Zlínin 2–3-voittoon päättyneen ottelun voittomaaliksi. Gazda sai ottelussa myös syöttöpisteen Edgars Kuldan tekemään avausmaaliin. Hän pelasi kauden aikana myös neljä ottelua lainalla 1. ligan HC Porubassa. Huhtikuussa 2020 Gazda teki Zlínin kanssa kolmivuotisen jatkosopimuksen.
Gazda oli kaudella 2020–2021 tehoilla 5+12=17 Zlínin tehokkain puolustaja. Kaudella 2021–2022 hän jakoi tehoilla 11+10=21 runkosarjassa viimeiseksi jääneen Zlínin sisäisen pistepörssin voiton Pavel Kubišin ja Antonín Honejsekin kanssa. Loppukaudella, helmikuussa 2022 seura vuokrasi Gazdan loppukauden kattavalla sopimuksella SM-liigajoukkue Tampereen Ilvekseen. Hän jäi kuitenkin lähinnä syvyyspuolustajaksi ja Gazda vietti osan ratkaisupeleistä katsomossa. Hän voitti kauden päätteeksi SM-pronssia.
Kaudeksi 2022–2023 Gazda palasi sopimusseuraansa Zlíniin, joka oli edellisen kauden päätteeksi pudonnut 1. ligaan. Hän nousi joukkueen varakapteeniksi. Gazda oli Zlínin paras syöttäjä ja toiseksi paras pistemies Antonín Honejsekin jälkeen tehoilla 9+18=27, joilla hän jakoi sarjan puolustajien pistepörssin kolmannen sijan HC Litoměřicen Jan Holýn kanssa edellään SK Horácká Slavia Třebíčin Antonín Bořutan ja HC Slavia Prahan Karel Klikorka. Gazda voitti myös Zlínin sisäisen tehotilaston lukemalla +13. Hän voitti kauden päätteeksi 1. ligan mestaruuden. Gazda pelasi kauden aikana myös yhdeksän ottelua lainalla Extraliga-joukkue Motor České Budějovicessa, kun Zlín lainasi hänet joukkueeseen kuukauden ajaksi marraskuussa 2022. Vastaavasti České Budějovice lainasi Zlíniin Ondřej Kachyňan.
Gazda siirtyi kaudeksi 2023–2024 Extraliga-joukkue HC Kometa Brnoon. Hän jakoi 17 osumallaan joukkueen sisäisen maalipörssin kolmannen sijan Kristián Pospíšilin kanssa. Gazda voitti koko liigan puolustajien maalipörssin. Hän teki Extraligan yhden kauden piste-ennätyksensä kaikkiaan 30 tehopisteellään, joilla Gazda sijoittui puolustajien pistepörssissä yhdeksänneksi.
Kaudeksi 2024–2025 Gazda palasi vuoden mittaisella sopimuksella Ilvekseen.